ORDE do 13 de maio de 2024 pola que se modifica a autorización do centro privado Plurilingüe Lar, de Mos.
Consellería de Educación, Ciencia, Universidades e Formación Profesional — III. Outras disposicións — 28/05/2024

A titularidade do centro privado (CPR) Plurilingüe Lar, de Mos, solicita autorización para impartir o ciclo formativo de grao medio (CM) Guía no medio natural e de tempo libre, na modalidade semipresencial e/ou a distancia.
Conforme a Orde do 14 de setembro de 2023, publicada no
Diario Oficial de Galicia
do 26 de setembro, o centro conta con autorización para impartir o ciclo solicitado na modalidade presencial.
Logo da tramitación do expediente de acordo co establecido no Real decreto 659/2023, do 18 de xullo, que desenvolve a ordenación do Sistema de formación profesional, co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995, que o desenvolve, por proposta da Dirección Xeral de Centros e Recursos Humanos,
Artigo 1. Modificación da autorización
1. Modificar a autorización do CPR Plurilingüe Lar, de Mos, e autorizar o CM Guía no medio natural e de tempo libre na modalidade semipresencial e/ou a distancia. O centro queda configurado como se sinala a seguir:
Denominación xenérica: centro privado plurilingüe.
Denominación específica: Lar.
Código do centro: 36005427.
Domicilio: avenida Rebullón, 21.
Localidade: Puxeiros.
Concello: Mos.
Provincia: Pontevedra.
Titular: Colegio Lar, S.L.
2. Composición resultante:
• 6 unidades do segundo ciclo de educación infantil.
• 12 unidades de educación primaria.
• 8 unidades de educación secundaria obrigatoria.
• 6 unidades de bacharelato, das modalidades de Ciencias e Tecnoloxía, Humanidades e Ciencias Sociais.
• 2 unidades de educación especial.
Formación profesional:
• CM Atención a Persoas en Situación de Dependencia (2 unidades para 20 alumnos/as cada unha).
• CM Cociña e Gastronomía (2 unidades para 20 alumnos/as cada unha).
• CM Electromecánica de Vehículos Automóbiles (2 unidades para 20 alumnos/as cada unha).
• CM Farmacia e Parafarmacia (2 unidades para 20 alumnos/as cada unha).
• CM Guía no medio natural e de tempo libre (2 unidades para 20 alumnos/as cada unha).
• CM Servizos en restauración (2 unidades para 20 alumnos/as cada unha).
• CS Administración e Finanzas (2 unidades para 20 alumnos/as cada unha).
• CS Anatomía Patolóxica e Citodiagnóstico (2 unidades para 20 alumnos/as cada unha).
• CS Automoción (2 unidades para 20 alumnos/as cada unha).
• CS Documentación e Administración Sanitarias (2 unidades para 20 alumnos/as cada unha).
• CS Educación Infantil (2 unidades para 20 alumnos/as cada unha).
• CS Ensinanza e Animación Sociodeportiva (2 unidades para 20 alumnos/as cada unha).
• CS Integración Social (2 unidades para 20 alumnos/as cada unha).
• CS Márketing e Publicidade (2 unidades para 20 alumnos/as cada unha).
• CS Mediación Comunicativa (2 unidades para 20 alumnos/as cada unha).
• CS Xestión de Vendas e Espazos Comerciais (2 unidades para 20 alumnos/as cada unha).
Formación profesional na modalidade a distancia e/ou semipresencial:
• CM Atención a persoas en situación de dependencia.
• CM Guía no medio natural e de tempo libre.
• CS Ensinanza e animación sociodeportiva.
• CS Educación infantil.
• CS Integración social.
• CS Anatomía patolóxica e citodiagnóstico.
Educación para persoas adultas.
• Ensinanzas básicas iniciais.
• Educación secundaria para persoas adultas.
• Bacharelato (Ciencias e Tecnoloxía, Humanidades e Ciencias Sociais).
Artigo 2. Ordenación académica
1. Ás ensinanzas autorizadas no artigo 1 desta orde na modalidade semipresencial e/ou a distancia, aplicaráselle, en canto sexa axeitado á súa natureza, o previsto na Orde do 5 de novembro de 2010, pola que se establece, con carácter experimental, a ordenación da formación profesional inicial polo réxime para as persoas adultas nas modalidades a distancia e semipresencial.
2. O desenvolvemento dos módulos profesionais organizarase sobre a base da titoría individual e colectiva, que serán atendidas directamente polo profesorado de cada módulo. A titoría individual realizarase preferentemente de xeito telemático; a titoría colectiva terá carácter presencial coa intervención directa do profesorado, nas instalacións do centro docente, e conforme o artigo 12 da mencionada Orde do 5 de novembro de 2010, as horas semanais de dedicación á titoría colectiva para a realización por parte do alumnado das actividades programadas non poderá ser inferior ao enteiro igual ou inmediatamente superior ao 25 % das horas semanais que se establezan para cada módulo profesional.
A asistencia ás titorías presenciais nas instalacións do centro educativo terá carácter voluntario para o alumnado.
3. Ao longo do período lectivo correspondente, o profesorado de cada módulo profesional realizará un seguimento do desenvolvemento do proceso de ensino e aprendizaxe, utilizando para iso os instrumentos e os procedementos de recollida de información previamente establecidos na programación dos módulos, que deberán ser coñecidos polo alumnado.
A avaliación da aprendizaxe do alumnado será continua a través das actividades que se programen e harmonizarase con probas presenciais teórico-prácticas para cada avaliación parcial, de carácter obrigatorio para o alumnado, e axustadas aos resultados de aprendizaxe e aos criterios de avaliación dos currículos dos módulos profesionais. Ao finalizar o desenvolvemento de cada módulo, realizarase unha proba presencial final de carácter global. Esta proba terá que realizala o alumnado que non superase o módulo mediante as probas presenciais parciais que se realicen ao longo do curso.
4. O profesorado que imparta nas modalidades de distancia e semipresencial disporá das competencias necesarias para o manexo da plataforma de formación a distancia e para realizar o seguimento do proceso de ensino-aprendizaxe do alumnado.
Artigo 3. Inicio da actividade
Para a posta en funcionamento das ensinanzas que se autorizan, a Dirección Territorial de Pontevedra da Consellería de Educación, Ciencia, Universidades e Formación Profesional, logo do informe do Servizo Territorial de Inspección Educativa, aprobará expresamente a relación do profesorado que impartirá docencia nos devanditos ciclos, así como o equipamento.
Artigo 4. Inscrición no rexistro de centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 5. Modificación da autorización
O centro queda obrigado ao cumprimento da normativa vixente e a solicitar a oportuna revisión cando deban modificarse calquera dos datos que sinala a presente orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 13 de maio de 2024